Er mjólk óholl og veldur hún beinþynningu ? Eins og fram kemur í svari Björns Sigurðar Gunnarssonar við spurningunni Er mjólk holl ? er mjólkin með næringarríkustu fæðutegundum sem völ er á . Sérstaða hennar felst meðal annars í því hversu góður kalkgjafi hún er , en kalk er mikilvægt til að byggja upp sterk bein : Því meiri kalkforði sem kemur í beinin áður en fullum vexti er náð um tvítugt , þeim mun þéttari verða beinin og minni líkur á beinþynningu á efri árum . Hætta á beinþynningu er mest hjá konum og vex með aldri . Hreyfingarleysi , tóbaksreykingar og lítið kalk í fæðunni eykur hættuna á beinþynningu . Þar kemur einnig fram að æskilegt er talið að fullorðnir fái um 1.000 mg á dag af kalki úr fæðunni , en það samsvarar þremur mjólkurglösum . Aðrar fæðutegundir sem innihalda kalk eru til að mynda lax , rækjur , sumar baunategundir , spergilkál og vitanlega annar mjólkurmatur eins og jógurt , skyr og ostur . Mjólk er þess vegna holl og hún kemur í veg fyrir beinþynningu . Við þurfum þó einnig að fá ýmis önnur næringarefni en kalk til að viðhalda beinþéttni , til dæmis D - C - og A-vítamín , sink , kopar og fosfór . Hægt er að lesa meira um það í svari Bryndísar Evu Birgisdóttur við spurningunni Styrkir kúamjólk bein líkamans ? Þeir sem hafa áhuga á að fræðast meira um bein geta lesið svör við eftirfarandi spurningum :